Ojos coment'istades

Ojos coment'istades
pasados, et de coro non pianghides?
Cun piantu restades
ca sa chi tant'amades non bidides;
cun piantu restades
ca non bidides sa chi tant'amades
restades cun piantu;
ca non bidides sa ch'amades tantu.

Sa chi tantu imprimida
tenizis in su coro cumpassiva
ite paga cumplida
incrudelida piaga ezzessiva;
ite paga cumplida
ezzessiva piaga incrudelida;
ite cumplida paga
incrudelida ezzessiva piaga.

Ite paga hapo tentu
in recumpensa de tantu servire,
su crudele turmentu
su fele violentu pro m'occhire;
su crudele turmentu
pro mi occhire fele violentu,
su turmentu crudele
pro mi occhire violentu fele.

Velenu  cun  rancore
de sos tantos carignos so lucrende,
sende giustu amadore
cun disgustu et dolore so vivende;
sende giustu amadore
so vivende in disgustu et in dolore;
sende amadore giustu
so vivende in dolore et in disgustu.

Disgustos chi mi dades
penas afflissiones et tormentos,
zertu mi sepultades
et prestu m’accabbades in momentos;
zertu mi sepultades
et in momentos prestu m'accabbades;
mi sepultades zertu
et in momentos m'accabbades prestu.

Prestu so reduidu
a una trista orrenda sepultura,
ferizza nd'has hapidu,
feridu m'has cun d'una frizza dura;
ferizza nd'has hapidu
cun d'una frizza dura m'has feridu;
hapidu nd'has ferizza
feridu m'has cun d'una dura frizza.

O frizza velenosa
chi mi das una morte violenta!
Ahi! vida penosa,
chi sa dechida rosa mi turmentat!
Ahi! vida penosa
chi mi turmentat sa dechida rosa!
Ahi! penosa vida
chi mi turmentat sa rosa dechida!

Mi dat turmentu forte
sa chi tantu fidele adoraia:
trassadu m'hat sa morte,
paradu m'hat sa sorte in angustia;
trassadu m'hat sa morte
paradu in angustia m'hat sa sorte;
sa morte m'hat trassadu
sa sorte in angustia m'hat paradu.

Cun angustia et pena
so vivende a dogn'hora de su die,
sa pesante cadena
allenami un'istante, biancu nie;
sa pesante cadena,
biancu nie, un'istante m'allena;
sa cadena pesante,
biancu nie, allenami un'istante.

In cadena che moro
m'incontro vida mia cun affannos,
duru ostinadu coro
t'adoro et m'has pagadu cun ingannos;
duru ostinadu coro
m'has pagadu in ingannos et t'adoro;
duru coro ostinadu
t'adoro et cun ingannos m'has pagadu.

Pro finis già has pensadu
senza motivos de m'abbandonare,
sende tant'istimadu,
patende m'has lassadu, riccu mare;
sende tantu istimadu
patende riccu mare m'has lassadu;
tantu istimadu sende
riccu mare, lassadu m'has patende.